Vandag se sportnuusGholf Die 146ste Britse Ope-gholftoernooi se eerste ronde is op Royal Birkdale in Engeland voltooi. Drie Amerikaners is die gesamentlike voorlopers. Fietsry Die Tour de France-fietswedren se 18de skof oor 178 km, is gister voltooi. Die draer van die geeltrui, Chris Froome, het sy laaste groot toets van die toer geslaag en sy voorsprong mooi beskerm. Vroue-krieket By die IKR se Wêreldbeker vir Vroue het Australië en Indië gister in die tweede halfeindwedstryd teen mekaar gespeel. Indië 281/4 (42 bb) Australië 245 (40.1 / 42 bb) Indië wen met 36 lopies. Die eindstryd word Sondag tussen Engeland en Indië beslis. Rugby Die uitspeelfase van die Superrugbyreeks begin vandag. Die eerste kwarteindwedstryd word vanoggend in Australië gespeel. Curriebeker Die 2017-kompetisie begin reeds vanaand en drie wedstryde word die naweek afgehandel. Skolerugby Gister was dag vier van vanjaar se Cravenweek vir o.18-spelers. Swem Die wêreldswemkampioenskap begin Sondag in Boedapest. China, wat die medaljeleer in 2015 oorheers het, gaan poog om hul dominansie voort te sit. Atletiek Suid-Afrika se 400m-wêreldrekordhouer, Wayde van Niekerk, sal vanaand in Monaco by die Diamandliga-byeenkoms in aksie wees. Usain Bolt sal ook vanaand sy staal toon. Intussen het Bolt bekend gemaak dat hy aanstaande maand net aan die 100m- asook 4x100m-aflos, by die wêreldkampioenskap gaan deelneem. Bolt gaan nié sy 200m-titel verdedig nie. Hy hang sy spykerskoene ná die kampioenskap op. Hokkie By die Wêreldhokkieliga vir vroue in Johannesburg, het Suid-Afrika vir die 2018- Wêreldbeker in Londen gekwalifiseer deur Ierland te klop. Suid-Afrika het met 3-0 geseëvier en verseker hulle eindig onder die ses topspanne. In die kompetisie vir mans speel Suid-Afrika vandag teen Japan om die negende plek. Sokker Bafana speel môre in die tweede kwalifiseringswedstryd van die Afrika-nasiebeker teen Botswana. Suid-Afrika het die eerste wedstryd met 2-0 gewen.